Naantali

**Naantali** () on kaupunki Suomessa. Vuonna 1443 perustettu kaupunki sijaitsee Varsinais-Suomen maakunnassa ja siellä asuu  ihmistä ja sen pinta-ala on &nbsp;km², josta &nbsp;km² on sisävesiä. Väestötiheys on  asukasta/km². Kaupungin asukkaista suomenkielisiä on 97,6&nbsp;% ja ruotsinkielisiä 1,7&nbsp;%.

Naantalin naapurikunnat ovat Parainen, Masku, Raisio, Taivassalo ja Turku.

Naantalissa sijaitsee tasavallan presidentin kesäasunto Kultaranta. Naantalin Luonnonmaalla järjestettiin asuntomessut vuonna 2022.

## Nimi ja vaakuna
Naantalin nimi on jäänne luostarista, jonka yhteyteen kaupunki syntyi. Luostarin paikka oli latinankielellä  *Vallis gratiae* (’Armon laakso’), ruotsiksi *Nådendal*. Myös Naantalin vaakunan kirjaimet *vg* viittaavaat samaan termiin.

## Historia
### 1483–1899

Keskiajalla perustettu Naantali on yksi Suomen vanhimmista kaupungeista. Kirkkolliskokous esitti vuonna 1438 luostarin perustamista Ruotsi-Suomen itäiseen osaan. Luostari perustettiin Maskun Karinkylään, mutta paikka osoittautui epäsopivaksi. Perniön Pyhäjokeakin harkittiin, mutta 23.8. 1443 kuningas Kristofer Baijerilainen vahvisti, että luostari rakennetaan silloisen Raision Ailostenniemeen. Naantalin luostari ja sen alaisuuteen rakennettu kaupunki saivat privilegion kauppapaikalle. Suurin osa ensimmäisistä nunnista saapui emoluostari Vadstenan luostarista. Nunnat kirjoivat kirkkotekstiilejä, mutta kutoivat myös käsineitä ja sukkia. Heidän sukissaan oli jotain, mitä Suomessa ei vielä tunnettu: muotoillut kantapäät. He myös opettivat käsityötaitojaan paikallisille asukkaille.

Luostarin yhteyteen vuosina 1443–1462 rakennettu kirkko on kaupungin ainoa luostariajoilta säilynyt rakennus. Luostari oli keskiajalla tärkeiä pyhiinvaelluskohde.

Luostari suljettiin 1500-luvulla uskonpuhdistuksen jälkeen, kun viimeinen nunna kuoli. Kustaa Vaasa oli kieltänyt markkinoiden järjestämisen Naantalissa, mikä tarkoitti kaupungille suurta tulonmenetystä. Tämä merkitsi kaupungille suurta lama-aikaa. Kaupunkilaiset saivat tuloja lähinnä villasukista. Parhaimpina vuosina sukkia kudottiin 25 000 ja niitä myytiin Turussa, Tukholmassa, Tallinnassa ja Pietarissa.

Tulipalot olivat suomalaisissa tiiviisti rakennetuissa puukaupungeissa yleisiä. Luostarinkirkko ja kaupunki paloivat vuonna 1628. Palo sai alkunsa kirkon viereisen aitan katolta, josta yritettiin ampua naakkoja. Pietari Brahe vahvisti kaupungin privilegiot ja määräsi, että kaupunkiin piti tehdä aiempaa leveämpi Isokatu. Asukkaille annettiin kolme päivää aikaa siirtää talonsa kadun tieltä. Vuonna 1635 pienessä satamakaupungissa oli 8 hevosta tai varsaa, 73 nautaeläintä, lähes sata lammasta, 7 sikaa ja 3 vuohta. Karjan kasvatus aiheutti kaupungissa hygieniaongelmia.

Vuoden 1723 valtiopäivillä ehdotettiin, että Naantalilta poistettaisiin kauppaoikeudet ja kaupungin porvarit siirrettäisiin Turkuun. Ehdotus hylättiin. Professori Peter Elfving huomasi Luolalanjärven rannalla sijainneen Viluluodon lähteen parantavat vaikutukset. Sillä lääkittiin esimerkiksi päänsärkyä, halvauksia, rintasärkyä, luulotautia, horkkaa, röhkää ja kihtiä. mutta vettä myyneen yrityksen liiketoiminta loppui pian. 1750-luvun lopulla kaupunki sai tullihuoneen. Sen portissa oli puinen aurinko -koriste, joka tunnettiin sittemmin Naantalin Aurinkona. Villasukkia tehtiin vuosittain vientiin noin 20 000 paria aina 1800-luvulle asti.

1800-luvun alussa kylpylätoiminta alkoi, kun Viluluodon terveyslähteelle avattiin pieni kaivohuone. Vuonna 1863 Ailostenniemeen rakennettiin uusi kylpylä, jossa vieraili joka vuosi tuhansia ihmisiä. Miehille ja naisille oli tehty omat uimapaikat meren rannalle. Kaupungista ostettiin Naantalin piparkakkuja tai Lindbomin sisarusten valmistamia Naantalin nukkeja. Vuonna 1868 valmistui edelleen toiminnassa oleva ravintola Kaivohuone.

### 1900–1999
Tupavuoreen perustettiin uusi Merikylpylä vuonna 1918. Maitse sinne pääsi kärrypolkua pitkin, mutta Turusta pääsi kylpylään myös höyrylaivalla. Kylpylä myytiin Huhtamäki-yhtymälle 1930-luvulla työntekijöiden lomapaikaksi.

Vuonna 1922 Luonnonmaan saaressa sijaitsevasta Kultarannasta tuli tasavallan presidentin kesäasunto. Saaren ja mantereen välille rakennettiin Ukko-Pekan silta.

Vuonna 1933 Naantalissa järjestettiin pohjoismainen piispainkokous arkkipiispa Lauri Ingmanin toimiessa isäntänä.

Jatkosodan aikana Valtion polttoainevarastolle etsittiin paikkaa. Neste sijoitettiin Naantaliin vuonna 1948. Se otettiin käyttöön vuonna 1957. Uolevi Raaden ja Urho Kekkosen ehdotuksesta syntynyt öljynjalostamo oli Suomen ensimmäinen. Vuonna 1960 sen viereen rakennettiin Imatran Voiman omistama hiilivoimala. Vuonna 1964 kaupungin asukasluku kasvoi huomattavasti, kun Naantali ja väkiluvultaan suurempi Naantalin maalaiskunta yhdistettiin. 

Naantalin Kylpylä perustettiin vuonna 1984. Turkulaisten yrittäjien, Ritva ja Pekka Niemen yhtiö Kuntoutusyhtymä Oy rakennutti sen Kalevanniemelle.

### 2000–
Vuonna 2007 kaupungissa oli 14 000 asukasta ja sen merkittäviin elinkeinoihin kuului matkailu, sähkötuotteiden valmistus ja öljynjalostus.

Merimasku, Rymättylä ja Velkua liittyivät osaksi Naantalia vuoden 2009 alussa. Kaupungin nimi ja vaakuna säilyivät ennallaan. Vuoden 2011 osakuntaliitoksessa Livonsaaren ja Lempisaaren alueet siirtyivät Maskusta Naantaliin. Liitosten jälkeen asukasluvuksi tuli vajaat 20&nbsp;000. Liitetyt alueet kasvattivat kaupungin pinta-alaa yhteensä noin 50 neliökilometriä, maata alueesta on runsaat 27&nbsp;km², loput vesialuetta.

Turun Seudun Energiatuontannon omistama monipolttoainelaitos otettiin käyttöön vuonna 2017.

Neste ilmoitti Naantalin jalostamon sulkemisesta vuonna 2020. Vuonna 2023 Naantalin kaupungista tuli velaton. Muita Manner-Suomen velattomia kuntia oli silloin kuusi: Enonkoski, Hirvensalmi, Isojoki, Kauniainen, Multia ja Siikainen.

## Maantiede

Naantalin keskusta on mantereen puolella. Tämän lisäksi Naantaliin kuuluvat Luonnonmaan ja Otavan saaret sekä suuri määrä pienempiä saaria, kuten Kailo, Livonsaari ja Palva. Saarten alue on enimmäkseen metsää ja maaseutua, kun taas manner on enimmäkseen taajamaa.

Naantalin naapurikunnat ovat Parainen, Masku, Raisio, Taivassalo ja Turku.

Naantalista on Turkuun 15 kilometriä.

### Luonto
Naantaliin kuuluu tuhat saarta ja 1000 kilometriä rantaviivaa. Naantalin edustan merialue on tyypillistä Saaristomeren sisäsaaristoa, jossa erikokoiset salmet, selät ja saaret vaihtelevat. Turun-Naantalin edustan merialueen tilaa on systemaattisesti tarkkailtu 1960-luvun lopulta lähtien.

Naantalin merkittävin luontokohde on valtakunnallisesti arvokas luonnonsuojelualue, Tamminiemen luonnonsuojelualue, josta suurin osa on jalopuuvaltaista kuivaa lehtometsää.

Naantalin keskustasta kilometri itään sijaitsee Luolalanjärvi, joka on suosittu lintuvesi.

Naantalin lounaisosissa sijaitsee Pakinaisten saaristo, joka on 571 hehtaarin kokoinen, saaristoinen Natura 2000- ja luonnonsuojelualue. Naantalin keskiosissa Merimaskussa sijaitsee noin 11 hehtaarin kokoinen Villivuoren luonnonsuojelualue joka on maakuntakaavaluonnoksessa merkitty maakunnallisesti arvokkaana suojelukohteena luonnontieteellisin ja maisemallisin perustein. Villivuorella pesii uhanalainen kangaskiuru.

Luonnonmaan saaren länsirannalla sijaitsee Naantalin ainoa luonnonsuojelulain nojalla rauhoitettu luonnonmuistomerkki. Se on vanha ja kookas mänty, joka on maakunnallisesti arvokas luontokohde ja esitetty Turun seudun maakuntakaavassa.

Merimaskun Villivuorella oli asutusta pronssikaudella, mistä kertovat paikalla sijaitsevat hiidenkiukaat. Villivuorelle on tehty opastettu luontopolku.

Naantalin kaupungin nimikkokasvi on humala ja nimikkolintu on leppälintu.

## Kaupunkikuva
Naantalin vanhan kaupungin tunnuspiirteitä ovat pääosin 1800-luvulla rakennetut matalat puutalot, joiden ympärillä on puutarhoja. Joidenkin talojen alla on keskiaikaisia ja 1600-luvulta peräisin olevia kivi- ja tiilikellareita. Kadut ja kujat ovat kapeita. Kaupunki tuli tunnetuksi kylpylästään 1800-luvun toisella puoliskolla, jolloin kaupungissa alettiin viettää myös Unikeonpäivää.

### Puistot
Naantalin vanhimmat puistot sijaitsevat Vanhassakaupungissa.

Lars Sonckin suunnitteleman ja 1920-luvulla valmistuneenKultarannan peruskorjaus valmistui syksyllä 2024. Se käsitti kiinteistön lisäksi myös piha-alueiden kunnostuksen. 15 hehtaarin laajuisen puiston suunnittelivat 1910-luvulla Svante Olsson ja Paul Olsson. Sen esikuva oli saksalaistyyppinen geometrinen muotopuutarha, joka edusti 1800-luvun arts and crafts -liikettä. Tyyliin kuuluu esimerksi leikatut pensaat ja uusklassistiset puutarharakennukset. Puisto kuului Suomen ensimmäisiin arkkitehtonisen tyylin muotopuutarhoihin. Paikalle istutettiin esimerkiksi yli 4000 kuusentainta, joilla korvattiin korkeaksi kasvaneesta kuusiaidasta noin kilometri. Kukkapenkkeihin asennettiin kastelujärjestelmä. Kultarannassa kasvaa noin 1700 ruusua, väreiltään valkoisia, vaaleanpunaisia ja punaisia. Puutarhan Suomi-tarhan kukat ovat sinisiä ja valkoisia. Kesäaikaan puisto on auki yleisölle perjantaisin kello 18–20 ilman pääsymaksua. Muina aikoina Naantali järjestää sinne opastettuja kierroksia. Kultaranta on ollut Suomen presidenttien käytössä vuodesta 1920 lähtien. Sitä ennen tila kuului Alfred Kordelinille.

Teersalon ranta on kunnostettu virkistyskäyttöön vuonna 2007. Vuonna 2022 Naantalin keskustaan rakennettiin uusi puisto, Asemapäällikön puisto.

### Valtakunnallisesti merkittävät rakennetut kulttuuriympäristöt
Museoviraston inventoinnin mukaan Naantalissa on seuraavat valtakunnallisesti merkittävät rakennetut kulttuuriympäristöt:
*Naantalin kirkko ja Ailostenniemi
*Naantalin vanhakaupunki
*Merimaskun kirkko
*Rymättylän kirkko
*Velkuan kirkkomaisema

## Kunnalliset asiat
### Väestö
Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.

#### Taajamat
Vuoden 2022 lopussa Naantalissa oli 19&nbsp;850 asukasta, joista 16&nbsp;972 asui taajamissa, 2&nbsp;637 haja-asutusalueilla ja 241:n asuinpaikat eivät olleet tiedossa. Naantalin taajama-aste oli 86,6&nbsp;%. Naantalin taajamaväestö jakautuu neljän eri taajaman kesken:

Kaupungin keskustaajama on lihavoitu. Asteriskilla (*) merkityt taajamat kuuluvat tähän kaupunkiin vain osittain. Naantalin keskustaajama/kaupunkialue ei muodosta omaa taajamaansa, vaan se on osa Turun keskustaajamaa, joka ulottuu Naantalin lisäksi usean Turun lähikunnan alueelle. Vuonna 2022 Turun keskustaajamassa oli yhteensä 286&nbsp;957 asukasta ja sen pinta-ala on 284,44 neliökilometriä.

#### Kaupunginosat ennen kuntaliitosta 2009

Naantali on kaupunkisuunnittelua ja tilastointia varten jaettu 21 kaupunginosaan, joista 12 sijaitsee mantereella ja loput Luonnonmaalla. Mannerpuolella asuu 12&nbsp;207 asukasta. 

Kaupunginosat ja asukasluvut:

***Naantali 14&nbsp;072**
***Mannerpuoli 12&nbsp;207**
*Kantakaupunki 3&nbsp;246
*Viluluoto 367
*Ruona 1&nbsp;568
*Karvetti 1&nbsp;885
*Taimo 1&nbsp;149  
*Lietsala 1&nbsp;425
*Luikkio 605
*Soininen 1&nbsp;565
*Ladvo-Venka 71
*Murikko 118
*Luolala 75
*Humalisto-Satama 133  
***Luonnonmaa 1&nbsp;697**
*Kultaranta 357
*Viialanranta 218
*Viiala 706
*Kukola 16
*Keitilä 115
*Isokylä 115
*Haijainen 49
*Kirstilä 14
*Käkölä 107
*Kaivola 120
***Muu 168**

### Koulutus
Naantalissa toimii kahdeksan alakoulua: Karvetin koulu, Kuparivuoren koulu, Lietsalan koulu, Luonnonmaan koulu, Merimaskun koulu, Rymättylän koulu, Taimon koulu ja Velkuan yhtenäiskoulu. Yläkouluja on kaksi: Suopellon koulu ja Maijamäen koulu. Kaupungissa on myös Naantalin lukio.

Koulutusta tarjoavat myös Naantalin opisto ja Naantalin musiikkopisto.

### Talous

Vuonna 2023 Naantalin työpaikoista 67 prosenttia oli palveluissa, 29 prosenttia jalostuksessa ja 2 prosenttia alkutuotannossa. Suurimpia työnantajia olivat Naantalin kaupunki, Sunborn Saga, Stera Group, Condite, Finnfeeds Finland, Kymppi-Katto, Technion, Neste, ExxonMobil Finland, Mauste-Sallinen, L&T Teollisuuspalvelut, Naantali Steel Service Centre, Transmar, 
Turun Korjaustelakka ja Turun Osuuskauppa. 

Matkailun osuus koko kaupungin liikevaihdosta oli vuonna 2023 lähes neljä prosenttia. Vuonna 2020 kaupungissa oli lähes 5000 vapaa-ajan asuntoa. Finnlinesin ropax-alukset Finnsirius ja Finncanopus aloittivat liikennöinnin Naantalista Kappelskäriin vuonna 2023.

Naantalin satama oli aiemmin yksi Suomen suurimpia tavarasatamia. Nykyisin siellä toimii myös yksi matkustajaliikenteeseen keskittynyt varustamo. Finnlinesin alukset kulkevat sieltä Kapellskäriin. Satamassa sijaitsee myös Exxon Mobilin Naantalin voiteluainetehdas, Finnfeeds Finland, Neste, Suomen Viljavan Naantalin viljasiilot, Turun Korjaustelakka ja Turun Seudun Energiatuotanto. 

Luonnonmaalla sijaitseva Turun Korjaustelakka Oy on Pohjois-Euroopan suurin kuivatelakka. Siellä korjataan esimerkiksi autolauttoja ja säiliöaluksia.

### Liikenne
Naantaliin johtava päätie on Armonlaaksontie eli kantatie 40 eli E18. Saaristoon johtava tie on Rymättyläntie eli seututie 189 ja mantereesta erottava silta on Naantalinsalmen silta. Ukko-Pekan silta sen vieressä on jalankululle ja pyöräilylle. Pyöräilijöille tarkoitettu noin sadan kilometrin mittainen Pieni rengastie kulkee Paraisten, Naantalin, Kustavin ja Taivassalon saaristossa. Saaristoon pääsee losseilla ja yhteysaluksilla, joista suurin osa on maksuttomia. Hankan satamasta pääsee kesäkaudella Seilin kautta Nauvoon.

Raision keskustan kautta kulkeva vanha Naantalintie on Turun ja Naantalin välisen tiheän bussiliikenteen pääreitti. Kaupunkiin johtaa myös rautatie Raisiosta, mutta sillä ei ole enää henkilöliikennettä. Naantalin satama on Suomen kolmanneksi suurin kunnallinen satama. Naantalista 15 kilometrin säteellä Turussa sijaitsevat Turun lentoasema, kolme rautatieasemaa (satama, päärautatieasema ja Kupittaa) sekä Turun satama.

### Vesi-, jäte- ja energiahuolto
Vuosina 1954–2011 raakavettä saatiin Raision-Naantalin vesilaitokselta. Kaupungin talousvesi on peräisin Virttaankankaan tekopohjavedestä. Nykyisin Naantalin käyttövedestä vastaa Naantalin vesihuoltolaitos. Viialan–Kukolan keskuspuhdistamo otettiin käyttöön vuonna 1975. Vuosina 1998–2009 jätevesiä käsitteli Raision Temppelivuoren kalliopuhdistamo. Nykyisin jätevedet käsittelee Kakolanmäen seudullinen jätevedenpuhdistamo.

Jätehuollon ja kierrätyksen hoitaa Lounais-Suomen Jätehuolto Oy.

Vuonna 1982 käyttöön otettu Naantalin voimalaitos tuottaa suurimman osan kaukolämmöstä Turun seudulla.

### Ystävyyskaupungit
Naantalilla on neljä ystävyyskaupunkia: Ruotsin Vadstena, Tanskan Nordfyn, Norjan Svelvik ja Islannin Vestturbyggd.

## Kulttuuri

### Nähtävyyksiä

Naantalin vanha kaupunki on vanha puutaloalue, joka on tärkeä kulttuurisesti ja rakennushistoriallisesti. Vanhankaupunki sijoittuu Kuparivuoren viereen. Kuparivuoren Rakkaudenpolku on suosittu ulkoilureitti sieltä avautuvien maisemien vuoksi. Kävelytieltä näkee meren, Naantalin vierasvenesataman, presidentin kesäasunnon Kultarannan, vanhan kaupungin ja Kailon saaren, jossa sijaitsee Muumimaailma.

Kaupungin muita nähtävyyksiä ovat luostarikirkon lisäksi venesatama, ravintolat, kahvilat, pienet putiikit ja galleriat.

### Museot ja kokoelmat
*Haartmanin talo eli Casa Haartman, jossa asuivat taidemaalari Axel Haartman ja hänen vaimonsa Hedvig
*Kollolan kotiseututalo Merimaskussa
*Naantalin museo
*Silliperinnekeskus Dikseli esittelee sillinvalmistuksen perinteitä
*Rymättylän museossa esitellään muun muassa nuottakalastuksen perinteitä

### Tapahtumia
Naantalissa järjestettäviä tapahtumia:
*Naantalin vespersoittoperinne alkoi vuonna 1924. Idean toi Suomeen lehtori Julius Finnberg, joka oli tutustunut perinteeseen opintomatkallaan Saksan Hallessa. Kesäkuun alusta elokuun loppuun Vanhankaupungin rannassa Trumputtaja huutaa ja rummuttaa kello 19.55, viisi minuuttia ennen vesperin alkua. Versperit soitetaan kolmeen suuntaan: ensin presidentille kohti Kultarantaa, sitten kaupungille ja lopuksi merelle päin.  1700-luvulla trumputtajat levittivät uutisia. He rummuttivat joulurauhan alkamisesta ja ilmoittivat palotarkastuksista. Tapa katosi, kun sanomalehdet yleistyivät 1800-luvulla. Naantalissa oli trumputtajia 1920-luvulle asti. Osaksi vesperperinnettä trumputtajat otettiin osaksi vesperperinnettä 2010-luvun alussa.
*Naantalin Musiikkijuhlat järjestetään kesäkuussa. Professori Arto Noras toimi tapahtuman taiteellisena johtajana 42 vuotta, vuoteen 2022 asti. Tapahtumassa oli silloin yli 200 esiintyjää, 27 konserttia ja oheistapahtumia. Tapahtumia järjestetään esimerkiksi lähialueiden kirkoissa.
*Unikeonpäivää on vietetty Naantalissa ainakin 1800-luvun alusta asti. Ensimmäinen vuoden unikeko valittiin vuonna 1958. Unikeko heitetään veteen vanhankaupungin vierasvenesatamassa kello 8.00 27. heinäkuuta.
*Kaupungin syntymäpäivä 23. elokuuta on Naantali-päivä. Sitä vietetään esimerkiksi puistojuhlassa, jossa jaetaan Vallis Gratiae -mitali ja paljastetaan kotipihakilpailun voittajat.
*2010-luvun alusta lähtien lokakuussa on järjestetty Lux Gratiae -tapahtuma, jonka ohjelmaan kuuluu kuvataidetta, musiikkia, valotaidetta ja runoja.

Vuonna 2022 Suomen Asuntomessut järjestettiin Naantalin Luonnonmaalla.

### Esittävät taiteet
Naantalissa on yksi ympäri vuoden toimiva teatteri, Naantalin teatteri. Kesäisin toimivia teattereita ovat Merimaskun Teatteri ja Rymättylän Teatteri.

### Tunnettuja asukkaita

* Pauli Aalto-Setälä (s. 1966), kansanedustaja (kok.), toimittaja, yritysjohtaja
* Pirkko Arhippa (s. 1935), kirjailija
* Aki-Petteri Berg (s. 1977), jääkiekkoilija
* Jöns Budde (1437–1491), Naantalin luostarin munkki ja kirjailija
* Bo Carpelan (1926–2011), kirjailija, kesäasukas
* Fredrika Wilhelmina Carstens (1808–1888), kirjailija
* Jarkko Eloranta (s. 1966), SAK:n puheenjohtaja
* Axel Haartman (1877–1969), kuvataiteilija
*Joel Hallikainen (s. 1961–), laulaja
* Lauri Hei (s. 1989), runoilija, kuvataiteilija
* Laila Hietamies (1938–2021), kirjailija, kesäasukas
* Joachim Hänsel (1906–1978), yritysjohtaja, teollisuusneuvos 
* Vilhelm Junnila (s. 1982), kansanedustaja (ps.)
* Pentti-Oskari Kangas (s. 1943–), matkailuyrittäjä ja muusikko
* Einari Karvetti (1897–1979), kansanedustaja (ml.) 1933–1945 ja maanviljelysneuvos
* Mauri Karvetti (1927–2013), vuorineuvos ja Raision Tehtaiden pääjohtaja 1973–1985
* Tapani Kiippa (s. 1939), kuvataiteilija
* Alfred Kordelin (1868–1917), liikemies ja mesenaatti, kesäasukas
* Birgitta Knutintytär Kurck (n. 1500–1577), Naantalin luostarin viimeinen abbedissa
* Pertti Ylermi Lindgren (1936–2015), ”Kreivi”, naissankari
* Toivo Lyy (alk. Mähönen) (1898–1976), runoilija, kääntäjä
* Muumit, satuhahmoja, kesäasukkaita
* Selim Palmgren (1878–1951), säveltäjä, kesäasukas
* Tauski Peltonen (s. 1962), iskelmälaulaja
* Raino Puottula (1930–2011), toimittaja
* Mikko Rönnholm (s. 1946), kansanedustaja (SDP) 1979–1987 ja 1991–1995, Euroopan parlamentin jäsen 1995–1996
* Ida Maria Saarinen (Karke) (1900–1991), kirjailija
* Pekka Siitoin (1944–2003), okkultisti ja uusnatsi
* Tuulikki Soini (1929–2023), kirjailija
* Aatos Tapala (s. 1940), laulaja
* Ville Tavio (s. 1984), kansanedustaja (ps.) 2015 alkaen ja ministeri 2023 alkaen
* Keijo Virtanen (s. 1945), kulttuurihistorioitsija ja Turun yliopiston rehtori 1997–2012
* Olavi Vuorisalo (s. 1933–2024), Suomen ensimmäisen haamumailin juoksija eli 4 minuutin alittaja

### Uskonto
Vuoden 2018 aluejaon mukaan Naantalissa on seuraavat Suomen evankelis-luterilaisen kirkon seurakunnat:
* Merimaskun seurakunta
* Naantalin seurakunta
* Rymättylän seurakunta
Nämä seurakunnat muodostavat Naantalin seurakuntayhtymän.

Itsenäisenä helluntaiseurakuntana Naantalissa toimii Naantalin helluntaiseurakunta.

Suomen ortodoksisen kirkon seurakunnista Naantalin alueella toimii Turun ortodoksinen seurakunta.

### Pyhäkköjä
*Merimaskun kirkko on valmistunut vuonna 1726
*Pyhän Henrikin kirkko Velkualla on valmistunut vuonna 1793. Siellä järjestetään osa Naantalin Musiikkijuhlien konserteista. Kirkon vieressä sijaitsee Palvan meritaistelun muistomerkki.
*Rymättylän kirkko on rakennettu 1300-luvun lopussa tai 1400-luvun alussa

#### Entiset seurakunnat
Seuraavassa luettelossa on mainittu historiallisella ajalla lakkautetut seurakunnat Naantalin kaupungin nykyisellä alueella:
* Velkuan seurakunta (liitetty Naantalin seurakuntaan 2005)

### Liikunta

#### Liikuntapaikkoja
Naantalissa on kaksi golfkenttää. Vuonna 2006 avattiin Aurinko Golf Venkaan ja 2007 Kultaranta Golf Luonnonmaalle. Molemmilla kentillä on täysimittainen 18-reikäinen golfkenttä; Aurinko Golf:issa on lisäksi tasoituskelpoinen 9 reiän kenttä ja Kultaranta Golf:issa par 3- ja par 2-kentät. Molemmilta kentiltä löytyy myös klubitalo palveluineen.

#### Urheiluseurat

Naantalin tunnetuimmat urheiluseurat ovat Naantalin Löyly (lajeina maastohiihto ja yleisurheilu) sekä VG-62 (lajeina jalkapallo, jääkiekko, lentopallo, ringette, yksinluistelu ja muodostelmaluistelu). Näiden seurojen toiminta keskittyy Kuparivuoren mäelle, jossa sijaitsee yleisurheilukenttä ja kaksi jäähallia, vuonna 2002 avattu 500-katsomopaikkainen Aurinkoareena ja 1986 avattu Kuparivuori-halli. Koripallossa Naantalia edustaa Naantalin Koripalloilijat (NaKo).

Naantalin salibandyseura on SB Naantali. Joukkueita on naisissa, miehissä ja junioreissa.

Miehet pelaavat lentopalloa ykkössarjassa, kolmossarjassa ja viitossarjassa. Naiset pelaavat nelossarjassa. Joukkue on VG-62.

Suomen ensimmäinen ringetteturnaus järjestettiin vuonna 1980 ja siihen osallistui kaksi naantalilaista joukkuetta. Nykyään ringetteä pelataan Naantalin VG-62-joukkueessa.

### Murre
Naantalin alueella puhutun kielen perustana on pohjoinen Lounais-Suomen murre. Naantalin murre kuuluu Lounais-Suomen pohjoisryhmän Maskun alaryhmään.

### Kansanperinteet
Birgittalaisluostarin nunnat opettivat naantalilaisille käsitöitä 1400-luvulla ja etenkin villasukkien neulomisesta tuli kaupungille tärkeä elinkeino. Muualla Suomessa villasukat yleistyivät vasta 1600-luvulla osana miesten pukeutumista. Neulomistaito kansanomaistui Suomessa 1700- ja 1800-luvuilla. Keskiajalla Naantalissa neulottiin pitkävartisia sukkia, jotka olivat valkoisia tai sinivalkoraidallisia.

### Ruokakulttuuri
Naantalin pitäjäruoiksi nimettiin 1980-luvulla suutarinlohi, piparkakut sekä omenaviipaleilla täytetty hapanleipä, *omenaleipä*.

Naantalin saaristoon kuuluva Rymättylä on yksi Suomen merkittävimmistä varhaisperunan tuottajista. Suomen ensimmäiset varhaisperunat nostetaan yleensä Rymättylästä ja Paraisiin kuuluvasta Houtskarista.

### Viittauksia kulttuurissa

*Sanonnan mukaan jokin voi *paistaa kuin Naantalin aurinko*. Sanonta on peräisin noin vuonna 1750 rakennetusta Naantalin tullihuoneesta, jonka Tullikadun ja Kaivokadun kulmassa sijaitsevaa porttia koristi puinen, sädehtivä aurinko.
*Risto Räppääjä -elokuvia on kuvattu Naantalin vanhassa kaupungissa.

## Kuvia Naantalista


Naantalin luostarikirkko (1442-1463) heinäkuussa 2006.jpg|Naantalin luostarikirkko (rak. 1442-1463) heinäkuussa 2006
Naantalin vanhan kaupungin rantaa kesäkuussa 2006.jpg|Naantalin vanhankaupungin rantaa kesäkuussa 2006
Näkymä vanhankaupungin Mannerheiminkadulle.jpg|Näkymä Naantalin vanhankaupungin Mannerheiminkadulle
Kioski Mannerheiminkadun päässä.jpg|Vanhanajan kioski Naantalin vanhassakaupungissa
Vierasvenesatama heinäkuussa 2006.jpg|Naantalin vierasvenesatama heinäkuussa 2006
Naantalin Kylpylä.jpg|Naantalin Kylpylä vuonna 2023
Golf course in Kultaranta - panoramio.jpg|Kultaranta Resort vuonna 2011
Herrankukkaro.jpg|Herrankukkaro vuonna 2007


## Katso myös
* Luettelo Naantalin julkisista taideteoksista ja muistomerkeistä

## Lähteet

## Aiheesta muualla

*Naantalin kaupunki
*Ylen Elävä arkisto – Naantali 500 vuotta -nettivideo
*Elävä muisti -verkkosivusto: Näkymiä Naantalista (lyhytelokuva, 1939)